Լենս Արմսթրոնգ

Լենս Էդվարդ Արմսթրոնգ (անգլ.՝ Lance Edward Armstrong, ), ամերիկացի նախկին խճուղային հեծանվորդ։ Արմսթրոնգը ռեկորդային յոթ անգամ անընդմեջ հաղթել է «Տուր դե Ֆրանս» հեծանվավազքում՝ 1999-2005 թվականներին։ 2012 թվականին Միացյալ Նահանգների հակադոպինգային գործակալության (USADA) կողմից Արմսթրոնգին ցմահ արգելվել է զբաղվել հեծանվավազքով՝ դոպինգի օգտագործման պատճառով։ Հեծանվավազքով զբաղվելուց զատ Արմսթրոնգն հանդիսանում է «Լայվսթրոնգ» հիմնադրամի (սկզբնապես կոչվել է «Լենս Արմսթրոնգ» հիմնադրամ) հիմնադիրը, որը զբաղվում է քաղցկեղով տառապող մարդկանց օժանդակությամբ։ Մասնակցել է 1992, 1996 և 2000 թվականների ամառային օլիմպիական խաղերին։

Տասնվեց տարեկան հասակում Արմսթրոնգը սկսում է զբաղվել տրիաթլոնով (սպորտաձև, որում միավորված են լողը, հեծանվավազքը և վազքը) և 1989, 1990 թվականներին դառնում տրիաթլոնի համազգային չեմպիոն։ Պրոֆեսիոնալ հեծանվորդի կարիերան Արմսթրոնգն սկսում է 1992 թվականին՝ պայմանագիր կնքելով «Մոտորոլա» թիմի հետ։ Բազմաթիվ հաջողությունների է հասել 1993-1996 թվականներին։

1996 թվականի հոկտեմբերին Արմսթրոնգի մոտ հայտնաբերվում է ձվարանների չարորակ քաղցկեղ, որը տարածվել էր նրա ուղեղի և թոքերի շրջանում։ Արմսթրոնգը սկսում է անցնել ինտենսիվ բուժում, մասնավորապես կանոնավոր ենթարկվում քիմիաթերապիայի։ 1997 թվականի փետրվար ամսին բժիշկները հայտարարում են, որ Արմսթրոնգը ամբողջովին բուժված է։ Նույն տարի Արմսթրոնգը ստեղծում է «Լենս Արմսթրոնգ» հիմնադրամը, իսկ 1998 թվականից վերադառնում պրոֆեսիոնալ կարիերա՝ նոր պայմանագիր կնքելով «Յու Էս Փոստալ» թիմի հետ։ 2005 թվականի «Տուր դե Ֆրանս» մրցույթից հետո Արմսթրոնգը հայտարարում է թոշակի անցնելը կարիերայից, սակայն կրկին վերադառնում է 2009 թվականին։ 2009-11 թվականների ընթացքում հանդես է եկել «Աստանա», «Յու Սի Այ ՊրոԹիմ» և «Թիմ Ռադիո Շեք» թիմերում։

2011 թվականի փետրվարի 16-ին Արմսթրոնգը հայտարարում է հեծանվորդի կարիերայից հեռանալու մասին, չնայած այդ ժամանակաշրջանում ԱՄՆ դաշնային կառույցները սկսել էին հետաքննել դոպինգի չարաշահման մասին վարկածները։ 2012 թվականի սկզբին Արմսթրոնգը վերադառնում է պրոֆեսիոնալ տրիաթլոն, սակայն նույն թվականի օգոստոսի 24-ին նրան արգելվում է մինչև մահ զբաղվել սպորտով, ինչպես նաև զրկվում է «Տուր դե Ֆրանս» մրցույթներում հաղթած բոլոր 7 տիտղոսներից։ Արմսթրոնգը նախընտրում է չդիմել սպորտի արբիտրաժային դատարան և երբևէ չի արդարանում։ 2013 թվականի հունվարին Արմսթրոնգը հեռուստատեսությամբ հյուրընկալվում է Օփրա Ուինֆրիին և ուղիղ եթերով խոստովանում մեղքը։

Ծանոթագրություններ

Արտաքին հղումներ 
 Պաշտոնական կայք
 «Լենս Արմսթրոնգ» հիմնադրամ
 Լենս Արմսթրոնգ - IMDb էջ

1971 ծնունդներ
Սեպտեմբերի 18 ծնունդներ
Ամերիկացի հեծանվորդներ